Omnibus praesentes litteras inspecturis, magister Petrus, archipresbyter Soliacensis, salutem in Domino. Noveritis quod cum religiosi viri abbas et conventus Sancti Benedicti Floriacensis traxissent in causam coram venerabili viro abbate de Albignac et collegiis suis, judicibus a Sede apostolica delegatis, Gilebertum, presbiterum, canonicum de Jargogilo, super hoc quod dictus Gilebertus indebite percipiebat circiter quindecim solidos annui census apud Bichetum, in villa de Sancto Benedicto, qui census ad dictos abbatem et conventum pertinebat, ut dicebant, tandem idem Gilebertus, in nostra praesentia constitutus, attendens quod census praedictus spectabat ad abbatem et conventum supradictos, totum illum censum quem apud praedictum Bichetum perceperat, eisdem abbati et conventui in pace dimisit et quittum coram nobis clamavit eisdem perpetuo possidendum. In cujus rei memoriam et testimonium, ad petitionem ipsorum abbatis et conventus et de voluntate et assensu praedicti Gileberti praesentes litteras sigillo nostro fecimus sigillari. Actum anno Domini 1243, mense aprili.